寄河陽從事楊潛
作者：李涉
朝代：唐

paragraphs: 憶昨天台尋石梁，赤城枕下看扶桑。
金烏欲上海如血，翠色一點蓬萊光。
安期先生不可見，蓬萊目極滄海長。
回舟偶得風水便，煙帆數夕歸瀟湘。
瀟湘水清巖嶂曲，夜宿朝遊常不足。
一自無名身事閑，五湖雲月偏相屬。
進者恐不榮，退者恐不深。
魚遊鳥逝兩雖異，彼此各有遂生心。
身解耕耘妾能織，歲晏飢寒免相逼。
稚子纔年七歲餘，漁樵一半分渠力。
吾友從軍在河上，腰佩吳鉤佐飛將。
偶與嵩山道士期，西尋汴水來相訪。
見君顏色猶憔悴，知君未展心中事。
落日驅車出孟津，高歌共歎傷心地。
洛邑秦城少年別，兩都陳事空聞說。
漢家天子不東遊，古木行宮閉煙月。
洛濱老翁年八十，西望殘陽臨水泣。
自言生長開元中，武皇恩化親霑及。
當時天下無甲兵，雖聞賦斂毫毛輕。
紅車翠蓋滿衢路，洛中歡笑爭逢迎。
一從戎馬來幽薊，山谷虎狼無捍制。
九重宮殿閉豺狼，萬國生人自相噬。
蹭蹬瘡痍今不平，干戈南北常縱橫。
中原膏血焦欲盡，四郊貪將猶憑陵。
秦中豪寵爭出羣，巧將言智寬明君。
南山四皓不敢語，渭上釣人何足云。
君不見昔時槐柳八百里，路傍五月清陰起。
只今零落幾株殘，枯根半死黃河水。